als_Latn dik_Latn sag_Latn
Intervistë me regjisoren Elma Doresi: Më pëlqen shumë të marr pjesë në festivale dhe këtu përjashtoj gjithmonë qëllimin e çmimit. Synimet e mia janë vetëm ballafaqimi me të vërtetën, që janë: Trupat e huaja, ose kombëtare, si dhe kritikat, qoftë nga profesionistët qoftë nga publiku
Edhe pse e re në moshë dhe në profesion ajo është bërë tashmë e njohur me sukseset e saj si regjisore. Fituese e shumë çmimeve, pas disa veprave që ajo ka vënë në skenën e Teatrit të Metropolit, dhe jo vetëm, Elma vjen në një intervistë për gazetën tonë duke treguar se cili është çelësi i suksesit të saj, vështirësitë e para, vlerësimin e punës jo vetëm me çmime por mbi të gjitha me Teatrin e mbushur plot e përplot dhe projektet në të ardhmen që, siç thotë ajo, do të jenë “Bomba”. Energjike, pasionante, këmbëngulëse, e dashuruar pas punës së vet, regjisorja nuk ndalet për të vazhduar dhe ecur e sigurt në rrugën e artit. Elma Doresi shprehet se: “E vërteta dhe realja nuk është as në rrugë, as në shtëpi, as një mik, as një telefonatë, as një drekë, as një ftesë për të pirë diçka… Nëse doni të takoni të “Vërtetën”, mund ta gjeni vetëm në Teatër. Vetëm aty “Përplasen ballit”, pa frikë, pa ndrotje, pa menduar se dikush do të të gjykojë për atë ç’ka thua…të gjitha të vërtetat. Nuk është arratisje nga realiteti teatri, por është vetë realiteti”. Ndërkohë, shfaqja e saj e fundit “Nusja në thes” vazhdon të jepet edhe këtë fundjavë po aq suksesshëm, në Teatrin e Metropolit.
- Përse jeni “e dashuruar” me dramaturgjinë shqipe?
Ku ka më mirë se të flasësh shqip në të gjitha format! Veprat shqiptare jemi vetë ne. Janë problematikat tona, janë hallet tona, realiteti ynë, karaktere të cilat i ndeshim çdo ditë..! Mendoj se përpara se të njohim të tjerët, duhet të njohim vetveten…dhe këtë gjë e bën më së miri dramaturgjia shqipe!
- Ju keni pasur suksese “me thes”, ku qëndron sekreti?
Mjafton të duash atë që do dhe gjithçka arrihet. Sekreti i suksesit është vetëm tek pasioni, tek bashkëpunimi, tek atmosfera, tek besimi me njëri-tjetrin. Nëse janë të gjitha këto elementë atëherë padiskutim që suksesin e ke të garantuar.
- Si e vlerësoni ju pjesëmarrjen në festivale dhe ballafaqimet kombëtare dhe ndërkombëtare?
E nisa me festival këtë rruge, siç ishte pjesëmarrja në festivalin e “Regjisorëve të Rinj” në 2010 me shfaqjen “Le të bëjmë seks” dhe gjë që vazhdoi deri në ditët e sotme. Më pëlqen shumë të marr pjesë në festival dhe këtu përjashtoj gjithmonë qëllimin e çmimit. Synimet e mia janë vetëm ballafaqimi me të vërtetën, që janë: Trupat e huaja, ose kombëtare, si dhe kritikat, qoftë nga profesionistët qoftë nga publiku. Kur marr përsipër të jem pjesë e një festivali, gjëja e parë që mendoj është për një përgatitje sa me dinjitoze, të tjerat kalojnë në plan të dytë.
- Si e shikoni krizën e teatrit, si art dhe si institucion?
Unë për rreth 3 vite kam punuar në Teatrin e Metropolit si regjisore e jashtme, dhe të jem e sinqertë nuk kam prekur në asnjë moment krizën, qoftë në aspektin e projekteve të cilët kanë patur një shumëllojshmëri në Metropol, qoftë edhe në aspektin e publikut, i cili nuk ka munguar çdo natë, dhe nuk kanë qenë të pakta rastet kur një pjesë e tij e madhe ka mbetur jashtë. Në këtë aspekt unë them me plot bindje se nuk ka krizë në Teatër, por ka ”krizë” në mënyrën e menaxhimit apo të përzgjedhjes së veprave.
- I besoni më shumë aktorëve të rinj, apo ky është “Misioni” juaj?
Unë e kam nisur rrugën me ta. Ata besuan tek një “çmenduri” e imja kur të gjithë më gjykuan për shkak të një titulli vepre (Le të bëjmë seks), dhe asnjë nuk mori guximin të lexonte se çfarë fshihej pas atij titulli. Ata krijuan besimin tek mua dhe ndërmorën bashkë “Dështimin” kur unë vendosa “Karnavalet e Korçës”, ku jo pak metra larg nesh diksutohej mbi përzgjedhjet e mia të aktorëve, gjë që pas premierës, ishin po “Ata” të cilët u tërhoqën..Pra nuk di nëse i zgjodha apo më zgjodhën, di vetëm se me ta unë jam Elma. Sigurisht përsa kohë ky zinxhir i bukur funksionon dhe sjell vetëm arritje, siç janë nëntë premierat dhe 20-të çmimet, ne do të vazhdojmë këtë rrugë së bashku.
- Cila do jetë befasia e radhës?
Parashikoj: Bombë, mina dhe pak tritol..(ahahaha)! Sigurisht që jam në lexime e sipër. Ftesa kam brenda dhe jashtë Shqipërie. Priten premiera të reja dhe festivale ndërkombëtare. Nuk mund të zbuloj asgjë për momentin, vetëm diçka: “Përgatituni për bombën e rradhës”..(ahaha)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn